BIZ เด้ง 7% รับย้ายเทรด SET ตุนแบ็คล็อกแน่น ลุ้นชิงงานใหม่ 1.50 พันลบ.
BIZ ดีด 7% รับย้ายเทรด SET ขยายฐานผู้ลงทุน-เพิ่มสภาพคล่อง ตุนแบ็คล็อกแน่น 1.16 พันลบ. ลุ้นชิงงานใหม่กว่า 1.50 พันลบ.
BIZ ดีด 7% รับย้ายเทรด SET ขยายฐานผู้ลงทุน-เพิ่มสภาพคล่อง ตุนแบ็คล็อกแน่น 1.16 พันลบ. ลุ้นชิงงานใหม่กว่า 1.50 พันลบ.
11 เม.ย. 2565

ผู้สื่อข่าวรายงานว่าวันนี้ (11 เม.ย. 2565) ราคาหุ้น บริษัท บิสซิเนสอะไลเม้นท์ จำกัด (มหาชน) หรือ BIZ ณ เวลา 14:43 น. อยู่ที่ระดับ 10.80 บาท เพิ่มขึ้น 0.70 บาท หรือ 6.93% โดยทำจุดสูงสุดที่ 10.80 บาท และทำจุดต่ำสุดที่ 10.10 บาท ด้วยมูลค่าการซื้อขาย 51.99 ล้านบาท

นายสมพงษ์ ชื่นกิติญานนท์ ประธานเจ้าหน้าที่บริหาร BIZ เปิดเผยว่า บริษัทฯ เตรียมแผนดำเนินการย้ายหลักทรัพย์จดทะเบียนของบริษัทจากตลาดหลักทรัพย์ เอ็ม เอ ไอ (mai) เข้าซื้อขายในตลาดหลักทรัพย์แห่งประเทศไทย (SET) โดยมอบหมายให้ฝ่ายจัดการดำเนินการยื่นคำขอให้รับหุ้นสามัญของบริษัทเป็นหลักทรัพย์จดทะเบียน
ทั้งนี้การย้ายเข้าจดทะเบียนใน SET จะเอื้ออำนวยและเพิ่มโอกาสทางธุรกิจ ขยายฐานผู้ถือหุ้นและกองทุนทั้งในและต่างประเทศ เข้ามาเพิ่มสัดส่วนการลงทุน และเพิ่มสภาพคล่องการซื้อ-ขายหุ้น รวมถึงรองรับการขยายธุรกิจของบริษัทฯ ในอนาคต
สำหรับแผนการดำเนินงานในปี 2565 บริษัทฯ ยังคงเดินหน้าประมูลงานโรงพยาบาลภาครัฐและเอกชนอย่างต่อเนื่อง ซึ่งบริษัทฯ มีโอกาสจะได้รับงานค่อนข้างมากด้วยศักยภาพ จากความเชี่ยวชาญเฉพาะด้าน ซึ่งจะช่วยผลักดันให้ปริมาณงานมือเพิ่มขึ้นในระยะยาว สนับสนุนให้ธุรกิจเติบโตอย่างแข็งแกร่งและยั่งยืน สร้างผลตอบแทนที่ดีให้กับผู้ถือหุ้น ปัจจุบันมีงานในมือรอรับรู้รายได้ (Backlog) จำนวน 1,160 ล้านบาท
อย่างไรก็ดีคาดว่าในปีนี้จะมีงานออกประมูลใหม่ทั้งในส่วนของโรงพยาบาลภาครัฐและเอกชน ไม่ต่ำกว่า 1,500 ล้านบาท และบริษัทฯ มีโอกาสได้งานเพิ่มในหลายโครงการ ซึ่งจะช่วยสนับสนุนผลการดำเนินงานเติบโตอย่างต่อเนื่อง